«ՏՈՒՊՐՈՎՆԻՔ ԳԵՂԵՑԻԿ ՔԱՂԱՔ ՄԸ ՉԷ, ԱՅԼ՝ ԳՈՀԱՐ»
(Ս. ՎԼԱՍ ՀԱՅԱԶԳԻ ՀԱՅՐԱՊԵՏԻՆ 
ՀԵՏ ԸԼԼԱԼՈՒ ԵԶԱԿԻ ԱՌԻԹ ՄԸ)
 
28 Օգոստոս 2009-ին, Արամ Ա. Կաթողիկոս հրաւէր մը կը ստա-նար Խրուաթիոյ Տուպրովնիք քաղաքի Կաթոլիկ Առաջնորդ Ժելիմիր Փուլիճ Գերապայծառէն, 2–3 Փետրուար 2010-ին մասնակցելու աւելի քան 1000 տարիներէ ի վեր Տուպրովնիքի պաշտպան Ս. Վլաս հայազգի Հայրա-պետի տօնախմբութեան եւ մասունքներու թափօրին։
Խրուաթիոյ Հանրապետութիւնը կը գտնուի Ատրիական Ծովուն վրայ։ Նախապէս մաս կը կազմէր Եուկոսլաւիոյ եւ 1992-էն ի վեր անկախ է։ Ունի 1185 կղզիներ, որոնցմէ միայն 47-ը բնակելի են։ Պաշտօնական լեզուն խրուաթերէնն է եւ այբուբէնը՝ լատինատառ։ Դրամանիշը կը կոչուի գունա։ Տարածքը 56.594 քառակուսի քիլոմեթր է, մայրաքաղաքը` Զակրէպ, ըստ 2001-ի մարդահամարին՝ բնակչութիւնը 4.437.460 միլիոն, սփիւռքի բնակ-չութիւնը` 5 միլիոն։ Զբօսաշրջիկութեան ամենէն գրաւիչ երկիրներէն մին է եւ 2008-ին հիւրընկալած է 11 միլիոն 260 հազար զբօսաշրջիկ։
Տուպրովնիք կը գտնուի Խրուաթիոյ Հանրապետութեան հարաւը եւ դարերէ ի վեր անկախ հանրապետութիւն մը եւ քաղաք մը եղած է։ Կար-գախօսն է՝ ԱԶԱՏՈՒԹԻՒՆ։ Ներկայ Տուպրովնիքը վերակառուցուած է 1667-ի երկրաշարժէն ետք։ Հին քաղաքին գլխաւոր եւ ամենաբանուկ փո-ղոցը կը կոչուի Սթրատուն։
11 Յունուար 2010-ին Վեհափառը Փուլիճ Գերապայծառին կը յայտ-նէր թէ Ս. Վլասի տօնակատարութեան ես զինք պիտի ներկայացնէի։
1–7 Փետրուար 2010-ը կ՚անցընէի գեղատեսիլ Տուպրովնիքի մէջ եւ կը հանդիսանայի 1038 տարիներ ետք Տուպրովնիք այցելած ու Ս. Վլասի տօնախմբութեան մասնակցած առաջին Հայ Առաքելական եպիսկոպոսը: 
2–3 Փետրուարին 15 հազար հաւատացեալներու հետ կը մասնակ-ցէի Ս. Վլասի տարեկան տօնակատարութեան հանդիսութիւններուն եւ եկեղեցական թափօրին ընթացքին կը կրէի Ս. Վլասի գլուխն ու աջը։
Ներկայ կը գտնուէի Տուպրովնիքի Խրուաթական եւ Հայկական Բարեկամութեան Միութեան կազմակերպած Արամ Խաչատուրեանի նուագահանդէսին, ուր որպէս տաղանդաւոր մենակատար ջութակահար ելոյթ կ՚ունենար բնիկ երեւանաբնակ եւ այժմ Պելկրատ եւ Պրիւքսէլ բնակող Խաչիկ Ալմազեան։
Կ՚այցելէի Ս. Աստուածածնի Վերափոխումն Մայր Տաճարի մա-սունքներու մատուռը՝ ուր դարերէ ի վեր աւելի քան 200 մասունքներ խոր երկիւղածութեամբ ի պահ դրուած էին։
Պատմական օրեր էին եւ կ՚ըմբոշխնէի Ս. Վլասի, հայ մեծահամբաւ եւ հրաշագործ Սուրբին, ոգեղէն ներկայութիւնը…։ 
Ս. Վլաս Սեբաստիոյ հայ եպիսկոպոսը նահատակուած է 316-ին եւ թաղուած Սեբաստիոյ մէջ։ Ան տօնելի Սուրբ է Ուղղափառ եւ Հռոմէական Կաթոլիկ Եկեղեցիներուն մէջ։ Ուղղափառներ Ս. Վլասի յիշատակը կը տօնեն Փետրուար 11-ին եւ Լատիններ՝ Փետրուար 3-ին։ Հայ Առաքելա-կան Եկեղեցւոյ մէջ Ս. Վլասի տօնը շարժական է եւ 2010-ին զուգադի-պեցաւ Շաբաթ, 16 Յունուարին։ 
2008-ին Սվազէն (պատմական Սեբաստիա) երկու թուրքեր եկած են Տուպրովնիք եւ յայտնած թէ գտած են Ս. Վլասի գերեզմանը։
Տուպրովնիք ներծծուած է Ս. Վլասի մեծարումով։ Անոր արձանը քաղաքի բոլոր դղեակներուն եւ աշտարակներուն վրայ ու եկեղեցիներուն մէջ կը գտնուի։ Տուպրովնիքի եւ Ս. Վլասի հոգեւոր կապը սկսած է 971-ին, երբ Սուրբին բարեխօսութեամբ Տուպրովնիք պաշտպանուած է վենետիկ-ցիներու յարձակումէն։ 972-ին Տուպրովնիքի Հանրապետութեան ծերա-կոյտը Ս. Վլասը Տուպրովնիքի պաշտպան սուրբը հռչակած է եւ այդ թուականէն ի վեր ան ամեն տարի անընդմիջաբար կը տօնախմբուի։ Ս. Վլասի մասունքներուն Տուպրովնիք հասնելուն մասին երկու տարբե-րակներ կան. առաջին, 11-րդ դարուն տուպրովնիքցի վաճառականներ զայն Արեւելքէն բերած են. երկրորդ, 1026-ին Կոստանդնուպոլսէն յոյն վանական մը զայն բերած է։ Այսօր Տուպրովնիք իր մասունքներու ճոխ հաւաքածոյին մէջ ունի Ս. Վլասի գլուխը, աջ եւ ձախ ձեռքերն ու ոտքը։ Նաեւ հոս կը գտնուի Յիսուսի Խաչափայտին ամենամեծ մասունքը։ 
Հայերու Տուպրովնիքի մէջ ապրած ըլլալուն եւ խրուաթներ ու հայեր կապերուն մասին յիշատակութիւններ կան։ Տուպրովնիքցի հայ մը` Ճուրօ Պալիվի եղած է քանի մը պապերու նշանաւոր բժիշկը (1668–1707)։ Եղբայր Վիցը Գելեզ (1834–1895) եղած է Մարաշի եւ Այնթապի հայ կաթոլիկ եպիս-կոպոսութիւններուն հիմնադիրը։ 
1272 թուականը կրող Տուպրովնիք Քաղաքի Օրինագիրքին 8-րդ հատորին 55-րդ գլուխը կը վկայէ թէ վաճառականական աշխոյժ կապեր կային Տուպրովնիքի եւ Կիլիկիոյ Թագաւորութեան միջեւ։
Անգարայի Գերապայծառ Ռայմունտ Կալլանի Ելիչ (1722–1727) սերտ գործակցութիւն ունեցած է Մխիթար Սեբաստացի Աբբահօր հետ։ Յոսիփ Մարինովիչ յիսուսեան միաբանը Արեւմուտքի մէջ հայ ժողո-վուրդի պատմութիւնը գրող եւ Եւրոպայի մէջ հայութեան արդի պատ-մութեան քննարկումը հիմնադրող առաջին անձն է։
19-րդ դարուն եւ 20-րդ դարուն սկիզբը տուպրովնիքցիներ կապեր ունեցած են Արեւելքի առեւտրական քաղաքներուն մէջ գտնուող հայե-րուն հետ եւ անոնցմէ մաս մը փրկած են Մեծ Եղեռնի ժամանակ։ 
Սեբաստիոյ Գերապայծառ Իսահակ Հաճեան 1902-ին Տուպրովնիք եկած է դրամ հաւաքելու՝ որպէսզի Ս. Վլասի գերեզմանը վերագնէր թուր-քերէն, եւ մեծ խանդավառութեամբ դիմաւորուած ժողովուրդէն։
1932-ին Տուպրովնիք ծնած եւ 1979-ին Զակրէպ մահացած է դա-սական երաժշտութեան մասնագէտ Պետրոս Ոսկեան։
Տուպրովնիքի Լովրիէնաց Բերդին դարպասին վերեւ արձանա-գըրուած է քաղաքին կարգախօսը. NON BENE PRO TOTO LIBERTAS VENDITUR AURO. այսինքն՝ ԱԶԱՏՈՒԹԻՒՆԸ ՈՍԿԻՈՎ ՎԱՃԱՌԵԼԻ ՉԷ։
Տուպրովնիքցիներուն ջերմ փափաքն է վերասերտացնել իրենց դարաւոր յարաբերութիւնները հայութեան հետ եւ ամեն տարի, Ս. Վլասի տօնին, բազմաթիւ հայեր ունենալ իրենց հետ։ 
Ըստ ինծի փոխանցուած տուեալներուն, Տուպրովնիքի մէջ ապրող հայերն են. Նայիրա Ասատուրեան, Երեւանէն, որ 10 տարիներէ ի վեր Տուպրովնիք կ՚ապրի ու Խրուաթական եւ Հայկական Բարեկամութեան Միութեան ատենապետուհին է։ Ան ամուսնացած է տուպրովնիքցի Ատրիանին հետ եւ երկու տարիներ առաջ բախտաւորուած Էտկարով։ 9 ամիսներ առաջ, Հայաստանէն գալով Նայիրային միացած է իր եղբայրը՝ Բժիշկ Գոռ Ասատուրեանը։
Երբ կը խօսակցէի Մարին Պարիշիչ Մետրոպոլիտին հետ եւ իմացաւ թէ 5 տարիներ Վանգուվըր ապրած եմ, յարեց. «Աշխարհի վրայ երեք գեղեցիկ քաղաքներ այցելած եմ՝ Վանգուվըր (Գանատա), Էտինպըրկ (Սկովտիա) եւ Գէփ Թաուն (Հարաւային Ափրիկէ)»։ Հարցուցի. «Իսկ Տուպ-րովնի՞քը»։ Սրամտօրէն պատասխանեց. «Տուպրովնիքը գեղեցիկ քաղաք մը չէ, այլ՝ գոհար»։ Կը հաստատեմ Մետրոպոլիտին խօսքը։ Կ՚արժէ ան-պայման այցելել…։
 
Նարեկ Եպս. Ալեէմէզեան
